In Daniël 2 openbaar God verborgenhede (geheimenisse) oor wat in die tyd wat Israel geen koning op Dawid se troon gaan hê nie, gaan gebeur. In Markus 4 word Jesus deur daardie generasie in Israel verwerp (cf. Mark 1:7; 3:20–30; 12:35–37), selfs al het Hy as die Dawidiese Messias reeds gekom. Hierna openbaar God verborgenhede oor wat gaan gebeur terwyl Israel geen koning op die Dawidiese troon het nie. Gedurende hierdie Inter-Advent Tydperk bestaan die Messiaanse koninkryk slegs in die sin dat seuns en dogters van die koninkryk teenwoordig is (Toussaint 1980: 172). Jesus bied nuwe waarhede oor die koninkryk aan sonder om die Ou-Testamentiese verwagting oor die koninkryk aan te tas (Vlach 2017:325). Dit is in híérdie konteks wat Jesus die verborgenheid van die koninkryk van God in Markus 4 openbaar.
As Jesus die lamp is wat kom om lig en openbaring te bring, wat is die verborgenheid wat hierdie gelykenis openbaar? Net soos ŉ lamp nie kom om onder die maatemmer of die bed gesit te word nie, maar op die staander geplaas moet word, as Israel vir Jesus as Messias aangeneem het, dan sou die heerlikheid van die koning sigbaar geword het vir almal om te sien. Daar is egter in vers 22 ŉ duidelike verwysing na ŉ tydperk van verborgenheid (Cranfield 1966:165). Omdat Israel nie die weg van die Here voorberei het soos wat hulle moes nie (vgl. Mk 1:2-3), maar in plaas daarvan die Heilige Gees gelaster het en die Messias verwerp het, is die vestiging van Messiaanse koninkryk vir ŉ tyd uitgestel, as’t ware weggesteek, maar Christus en sy koninkryk sal nog in die lig gebring word. Drie dissipels het reeds ŉ voorskou ontvang van hoe dit sal lyk as die koninkryk met krag kom en hoe die heerlikheid van Christus dan duidelik gesien sal word (Mark 9:1-8).
Lane (1974:166) skryf daar kom ŉ dag wanneer die sluier weggeneem sal word en Christus in al sy heerlikheid in die koninkryk openbaar gemaak sal word — dit verwys na die Here se weerkoms na die aarde toe. Wanneer die Lamp na die staander toe kom, sal ons die onthulde heerlikheid van die koning sien, en sy koninkryk sal in krag kom. Moenie Markus 4 se gelykenis van die lamp gering skat nie.